Wissam Ben Yedder

**Wissam Ben Yedder** (s. 12. elokuuta 1990 Sarcelles) on tunisialaisia sukujuuria omaava ranskalainen jalkapalloilija, joka edustaa Marokon liigassa pelaavaa Wydad Casablancaa. Hän on pelannut aiemmin Ranskan lisäksi myös Espanjan, Iranin ja Turkin sarjoissa. Oikeajalkainen Ben Yedder on 
pelipaikaltaan hyökkääjä.

## Ura
### Seurajoukkueura
Ben Yedder aloitti ammattilaisuransa UJA Alfortvillessä, jota hän edusti vuodet 2009–2010. Otteluita kertyi 23 ja maaleja yhdeksän. Heinäkuussa 2010 Ben Yedder siirtyi Ligue 1:n Toulouseen. Hän debytoi seuran paidassa pääsarjatasolla lokakuussa 2010 Paris Saint-Germainia vastaan. Avausmaalinsa hän teki huhtikuussa 2012 Eviania vastaan. Kaudella 2012–2013 hän pelasi 34 ottelua, joissa hän teki 15 maalia, seuraavalla kaudella 38 ottelua, joissa hän teki 16 maalia, kaudella 2014–2015 36 ottelua, joissa hän teki 14 maalia, ja kaudella 2015–2016 35 ottelua, joissa tuloksena oli 17 maalia. Hattutempun eli kolme maalia yhdessä ottelussa hän teki marraskuussa 2013 Sochaux'ta vastaan, toukokuussa 2014 Valenciennesia vastaan ja tammikuussa 2016 Reimsia vastaan.

Ben Yedder siirtyi espanjalaisseura Sevillaan heinäkuussa 2016. Ensimmäisellä kaudellaan hän pelasi 31 liigaottelua ja teki niissä 11 maalia, muun muassa hattutempun Real Sociedadia vastaan tammikuussa 2017. Kaudella 2017–2018 hän pelasi 25 liigaottelua ja teki niissä yhdeksän maalia. Kaudella 2018–2019 hän teki 35 liigaottelussaan 18 maalia, joihin kuuluivat hattutemput syyskuussa 2018 Levantea ja maaliskuussa 2019 Real Sociedadia vastaan. Mestarien liigassa hän teki kaudella 2016–2017 viidessä ottelussa kaksi maalia ja seuraavalla kaudella yhdeksässä ottelussa kahdeksan maalia, muun muassa hattutempun alkulohko-ottelussa Mariboria vastaan ja vaihtopelaajana kentälle tultuaan jatkopaikan ratkaisseet kaksi maalia neljännesvälierien vierasottelussa Manchester Unitedia vastaan. Kaudella 2018–2019 Sevilla pelasi Eurooppa-liigassa, jossa Ben Yedder teki kahdeksassa ottelussaan kahdeksan maalia.

Ben Yedder siirtyi AS Monacoon elokuussa 2019.Hän teki ensimmäisen kautensa 26 liigaottelussaan 18 maalia, millä hän jakoi maalikuninkuuden Kylian Mbappén kanssa. Seuraavalla kaudella hän oli liigan maalintekijätilastossa jaetulla toisella sijalla tehtyään 37 ottelussa 20 maalia.

### Maajoukkueura
Ben Yedder edusti Ranskaa alle 21-vuotiaissa. Ranskan A-maajoukkueessa hän pelasi ensimmäisen kerran maaliskuussa 2018 ja on maaliskuun 25. päivään 2026 mennessä pelannut 19 A-maaottelua. Avauskokoonpanossa hän on ollut kuusi kertaa. Toistaiseksi viimeisen maaottelunsa hän on pelannut kesäkuussa 2022.

Ben Yedder on tehnyt maalin EM-karsinnassa Andorraa vastaan vierasottelussa kesäkuussa 2019 ja kotiottelussa syyskuussa 2019 sekä ystävyysottelussa Etelä-Afrikkaa vastaan maaliskuussa 2022.

## Ura futsalissa
Ben Yedder on pelannut myös futsalia Garges Djibson ASC:ssä. Ranskan futsalmaajoukkueessa hän on pelannut kuusi ottelua onnistuen kerran maalinteossa.

## Yksityiselämä
Ben Yedder tuomittiin huhtikuussa 2023 kuuden kuukauden ehdolliseen vankeuteen veropetoksesta. Kesällä 2023 Ben Yedder sai syytteen raiskauksesta, raiskauksen yrityksestä ja seksuaalisesta väkivallasta. Hänet on asetettu oikeudelliseen valvontaan ja hänen on maksettava 900 000 euron takuut.

Marraskuussa 2024 Ben Yedder tuomittiin kahden vuoden ehdolliseen vankeuteen seksuaaliseen tekoon pakottamisesta, rattijuopumuksesta sekä virkavallan vastustamisesta.

## Lähteet